Universis Christi fidelibus presentes litteras inspecturis, Laurencius divina permissione Autissiod. episcopus, salutem in Domino sempiternam. Quum sicut ait apostolus: «Omnes ante tribunal Christi stabimus suscepturi, prout in corpore gesserimus sive bonum fuerit sive malum;» quapropter opus est eternorum intuitu id seminare in terris quod reddente altissimo recoligere valeamus in celis. Cum itaque ecclesia nostra collegiata Beatissime Virginis Marie de Tociaco, nostre diocesis, prout et nonnullorum fide dignorum accepimus relatu ac verisimiliter visitatione comperimus, quamplurimis indigeat reparationibus necessariis, maxime et per Anglicos antiquos inimicos combusta est, que ob ipsius tenues redditus et obventiones sine Christi fidelium elemosinis refici non valeret. Cupientes ipsam congruis frequentari honoribus, et ut Christi fideles eo libencius ad eandem causa devotionis confluant, et ad ipsius fabricam prompcius manus porrigant adjutrices quod ibidem dono uberiori celestis gratie prospexerint se refectos. De omnipotentis Dei misericordia ac ejusdem beatissime Virginis Marie ejus matris, beatorumque Petri et Pauli apostolorum ac beati prothomartyris Stephani, patroni nostri, necnon omnium sanctorum et sanctarum meritis et intercessionibus confisi, omnibus vere penitentibus et confessis qui dictam nostram ecclesiam collegiatam beatissime Virginis Marie devote visitaverint, et ad ipsius reparationem seu reedificationem manus suas porrexerint adjutrices, et qui visitare personaliter nequiverint, et de bonis sibi a Deo collatis per aliquem transmiserint seu impercierint pro qualibet vice quadraginta dies de injunctis sibi penitenciis misericorditer in Domino relaxamus. In quorum robur et testimonium premissorum sigillum nostrum ad perpetuam rei memoriam presentibus litteris duximus apponendum. Datum in villa nostra de Tociaco, die nona mensis maii, anno Domini millesimo quadringentesimo quadragesimo quinto. Signé sur le repli: per dominum, Thome, avec paraphe.